Document ID: 31976R1519

Nõukogu määrus (EMÜ) nr 1519/76,
24. juuni 1976,
Alžeeriast pärit kliide, kete ja teatavate teraviljade tuulamise, jahvatamise või muu töötlemise tulemusel tekkinud töötlemisjääkide importimise kohta
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artikleid 43 ja 113,
võttes arvesse komisjoni ettepanekut,
võttes arvesse assamblee arvamust [1]
ning arvestades, et:
Euroopa Majandusühenduse ja Alžeeria Demokraatliku Rahvavabariigi koostööleping ning vaheleping [2] teatavate koostöölepingu sätete ennetähtaegseks rakendamiseks kirjutati alla 26. aprillil 1976. aastal;
koostöölepingu artikliga 21 ja vahelepingu artikliga 14 on sätestatud, et kui Alžeeria kohaldab ühise tollitariifistiku alamrubriiki 23.02 A II kuuluvate kliide, kete ja muude teraviljade kui maisi ja riisi tuulamise, jahvatamise või muu töötlemise tulemusel tekkinud töötlemisjääkide ekspordi erimaksu, vähendatakse impordimaksu muutuvkomponenti summa võrra, mis on 60 % selle summa kindlaksmääramise kuule eelnenud kolme kuu jooksul kõnealuse toote suhtes kohaldatud maksu muutuvkomponentide keskmisest summast, ning maksu püsikomponenti sisse ei nõuta;
see ekspordi erimaks peab kajastuma nende ühendusse imporditud toodete hinnas;
nende lepingute nõuetekohaseks rakendamiseks tuleks vastu võtta meetmed, mille kohaselt importija peab kliide, kete ja muude töötlemisjääkide importimisel tõendama, et Alžeeria on ekspordi erimaksu sisse nõudnud;
Euroopa Majandusühenduse ja Alžeeria Demokraatliku Rahvavabariigi koostöölepingu artikli 21 ja vahelepingu artikli 14 ning Alžeeriast pärit kliide ja kete importi ühendusse importimise kohta kirjavahetuse teel sõlmitud kokkuleppe [3] kohaselt tuleb vastu võtta nende kokkulepete üksikasjalikud rakenduseeskirjad,
ON VASTU VÕTNUD KÄESOLEVA MÄÄRUSE:
Artikkel 1
Alžeeriast pärit ühise tollitariifistiku alamrubriiki 23.02 A II kuuluvate kliide, kete ja muude teraviljade kui maisi ja riisi tuulamise, jahvatamise või muu töötlemise tulemusel tekkinud töötlemisjääkide ühendusse importimisel on impordimaksu muutuvkomponent teravilja ja riisi töötlemisel saadud toodete impordi- ning ekspordisüsteemi käsitleva nõukogu 29. oktoobri 1975. aasta määruse (EMÜ) nr 2744/75 [4] artikli 2 kohaselt arvutatud maks, mida vähendatakse summa võrra, mis on 60 % selle summa kindlaksmääramise kuule eelnenud kolme kuu jooksul kõnealuse toote puhul kohaldatud maksu muutuvkomponentide keskmisest summast.
Artikkel 2
Artiklit 1 kohaldatakse kõikide importtoodete suhtes, mille kohta importija esitab tõendid, et Alžeeria on ekspordi erimaksu sisse nõudnud koostöölepingu artikli 21 või vahelepingu artikli 14 kohaselt.
Artikkel 3
Käesoleva määruse üksikasjalikud rakenduseeskirjad, eelkõige selle summa kindlaksmääramise kohta, mille võrra maksu tuleb vähendada, võetakse vastu määruse nr 359/67/EMÜ artiklis 26 ettenähtud korras.
Artikkel 4
Alžeeriast pärit ühise tollitariifistiku alamrubriiki 23.02 A II kuuluvate kliide, kete ja muude teraviljade kui maisi ja riisiterade tuulamise, jahvatamise või muu töötlemise tulemusel tekkinud töötlemisjääkide ühendusse importimisel impordimaksu püsikomponenti sisse ei nõuta.
Artikkel 5
Käesolev määrus jõustub Euroopa Majandusühenduse ja Alžeeria Demokraatliku Rahvavabariigi koostöölepingu artikli 21 ja vahelepingu artikli 14 ning Alžeeriast pärit kliide ja kete ühendusse importimise kohta kirjavahetuse teel sõlmitud kokkuleppe jõustumise kuupäeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. juuni 1976

Labels: 2
17
3
18
15